ไฟแนนซ์ทูเดย์
ธีระชัย ภูวนาถนรานุบาล รมว.คลัง ปรับกลยุทธ์การทำงานใหม่
2 ก.ย. 2554

ธีระชัย ภูวนาถนรานุบาล รมว.คลัง ปรับกลยุทธ์การทำงานใหม่ 
จากที่เคยบอกว่าจะไม่ให้ข่าวพร่ำเพรื่อ ก็หันมา “เมกเฟรนด์” กับสื่อมวลชน และพยายามที่จะอธิบายชี้แจงข่าวเชิงนโยบายเท่าที่จะทำได้ ด้าน บุญทรง เตริยาภิรมย์ รมช.คลัง ขานี้บิ๊กจริงๆ ถูกแซวกันลั่นกระทรวงว่าเป็น รมว.คลัง ตัวจริง เพราะไม่บ่อยครั้งนักที่จะเห็น รมช.ได้ดูแลกรมจัดเก็บรายได้รวดเดียวถึง 3 กรม โดยไม่แบ่งใคร ใหญ่มั้ยล่ะเพ่น้อง 
...ป้องปากซุบซิบกันให้แซ่ดว่า ธีระชัย สั่งการให้ บุญทรง เป็นโต้โผใหญ่ในเรื่องรถคันแรก เพราะได้ข่าวว่า ตอนนี้บรรดาผู้บริหารค่ายรถยนต์ใหญ่ต่างวิ่งเข้าออก กระทรวงการคลัง กรมสรรพสามิต กรมสรรพากรกันให้ขาขวิด ส่วนไปคุยกะใครนั้น อย่าเพ่อรู้เล้ย ประเจิดประเจ้อเกินปายย
...โจทย์ที่ต้องคิดกันต่อเรื่องโครงการรับจำนำข้าวทุกเม็ดที่ประเมินเบื้องต้นแล้วว่าต้องใช้เงินไม่น้อยกว่า 1.9 แสนล้านบาทนั้น คือการหาวิธีการระบายข้าวให้เร็วที่สุดด้วยเช่นกัน ซึ่งตอนนี้รองโต้ง-กิตติรัตน์ ณ ระนอง รองนายกรัฐมนตรี และ รมว.พาณิชย์ กำลังคิดหาทางเพิ่มช่องทางการจำหน่ายข้าวในประเทศ โดยการตัดทอนพ่อค้าคนกลางออกไป เพื่อช่วยชดเชยกับราคาข้าวที่รับจำนำมาแพงกว่าราคาตลาดถึงตันละ 5,000 บาท เพราะจะให้พึ่งการส่งออกอย่างเดียวคงไม่ไหว จึงเชื่อว่าเกษตรกรจะเฮโลมาเข้าโครงการนี้กันถ้วนหน้า